b'\n_START_ARTICLE_\nGorni\xc5\xa1tvo\n_START_PARAGRAPH_\nGorn\xc3\xad\xc5\xa1tvo je dejavnost v gorah, ki obsega tako letne kot tudi zimske vzpone. V gorni\xc5\xa1tvo lahko \xc5\xa1tejemo tudi hojo po brezpotjih in plezanje la\xc5\xbejih plezalnih odsekov (najve\xc4\x8d II-III), ter pristope na vi\xc5\xa1je vrhove. Oseba, ki se ukvarja z gorni\xc5\xa1tvom, je gorn\xc3\xadk._NEWLINE_Velikokrat se pojem gorni\xc5\xa1tva prekriva z alpinizmom in planinstvom, saj so v\xc4\x8dasih dejavnosti skupne oziroma se prekrivajo._NEWLINE_V Planinskem terminolo\xc5\xa1kem slovarju (ISBN 961-6358-68-5) je definicija zapisana slede\xc4\x8de:\xc2\xa0\xc2\xbbgorni\xc5\xa1tvo je \xc5\xa1portna dejavnost, ki vklju\xc4\x8duje hojo v gore po nadelanih, ozna\xc4\x8denih in neozna\xc4\x8denih, zavarovanih in nezavarovanih poteh, po brezpotju, plezanje, smu\xc4\x8danje.\xc2\xab\n_START_SECTION_\nPojem gorni\xc5\xa1tva\n_START_PARAGRAPH_\nGorni\xc5\xa1tvo je nastalo iz podvigov posameznikov v gorah v 19. stoletju in se je bolj mno\xc5\xbei\xc4\x8dno za\xc4\x8delo razvijati, ko so se ustanovila prva planinska dru\xc5\xa1tva._NEWLINE_Gorni\xc5\xa1tvo je praviloma na\xc4\x8din pre\xc5\xbeivljanja prostega \xc4\x8dasa v gorah in je ve\xc4\x8dinoma nepridobitna dejavnost. Gorni\xc5\xa1ko dejavnost lahko pojmujemo tudi kot del kulturne dejavnosti v gorah in po turah, pisanje knjih, vtisov, razstave fotografij in podobno. Gorni\xc5\xa1tvo predstavlja tudi posebno obliko do\xc5\xbeivljanja narave. Lahko ga pojmujemo tudi kot vzgojno dejavnost, saj ob preizku\xc5\xa1njah v gorah \xc4\x8dloveka pripravi na samostojno \xc5\xbeivljenje._NEWLINE_Gorni\xc5\xa1tvo ni samo gibanje v naravi ob koncih tedna ampak bolj celovito oblikuje posameznika s tem, ko odkriva naravo v vseh letnih \xc4\x8dasih, izostri njegove orientacijske sposobnosti, mu pomaga da se znajde v primeru terenskih te\xc5\xbeav in upo\xc5\xa1teva gorni\xc5\xa1ko etiko._NEWLINE_Pojem gorni\xc5\xa1tvo se uporablja \xc5\xa1ele nekaj desetletij in je pogosto predmet diskusij. Dr. Vladimir \xc5\xa0kerlak je pojasnil razvoj pojmov gora, gornik in gorsko dru\xc5\xa1tvo v razpravi Gorni\xc5\xa1tvo ali planinstvo, kjer izhaja iz poimenovanja po gori in pravi:\xc2\xa0\xc2\xbbGornik je pravilno tvorjena slovenska beseda, ki ozna\xc4\x8duje \xc4\x8dloveka, ki v gorah nekaj dela ali je z gorami v kak\xc5\xa1ni druga\xc4\x8dni zvezi, na primer zahaja vanje.\xc2\xab\n_START_SECTION_\nDejavnost gorni\xc5\xa1tva\n_START_PARAGRAPH_\nGre za gibanje ljudi, ki so si za cilj svojega pohoda izbrali goro nad gozdno mejo in za to uprabljajo tako ozna\xc4\x8dene kot neozna\xc4\x8dene poti ali brezpotja. Gorniki pri tem u\xc5\xbeivajo v naravi, razgledih, dru\xc5\xbebi in podobno. Ljudje ob tem kombinirajo fizi\xc4\x8dno in kulturno dejavnost na v naprej dolo\xc4\x8denem cilju._NEWLINE_Dejavnost gorni\xc5\xa1tva obsega: hojo in la\xc5\xbeje plezanje, visokogorsko smu\xc4\x8danje, fotografiranje, zbiranje kamnin, rastlin, poizvedovanje po imenih, ob\xc4\x8dudovanje stavbne dedi\xc5\xa1\xc4\x8dine in \xc5\xbeivljenja v gorah, varovanje narave in naravnih spomenikov ter druge dedi\xc5\xa1\xc4\x8dine, itd._NEWLINE_Ena izmed dejavnosti gorni\xc5\xa1tva je tudi treking ali gorni\xc5\xa1ko potovanje po \xc5\xa1ir\xc5\xa1em, obi\xc4\x8dajno manj urbaniziranem obmo\xc4\x8dju. Ljudje praviloma hodijo v skupini, premagujejo prelaze, sestopajo v doline, v\xc4\x8dasih zavzamejo tudi kak vrh._NEWLINE_Gorni\xc5\xa1tvo je dejavnost, ki jo od izletnikov in planincev lo\xc4\x8di vi\xc5\xa1ina in s tem povezana te\xc5\xbeavnost. Vi\xc5\xa1ina pomeni fizi\xc4\x8dni napor, z nara\xc5\xa1\xc4\x8danjem vi\xc5\xa1ine so ve\xc4\x8dji vplivi na organizem (redek zrak), reliefne zna\xc4\x8dilnosti se zaostrujejo (ledeniki, stene), vse to pa zahteva od gornika ve\xc4\x8djo fizi\xc4\x8dno in psihi\xc4\x8dno pripravljenost. Napor je tisti faktor, poleg geografskega, ki bistveno lo\xc4\x8di gori\xc5\xa1tvo od planinstva in izletni\xc5\xa1tva. Med visokogorje pri\xc5\xa1tevamo vi\xc5\xa1ine preko 1500 m.\n_START_SECTION_\nPojav gorni\xc5\xa1tva\n_START_PARAGRAPH_\nGorni\xc5\xa1tvo se je pojavilo kot potreba prvih pristopnikov v gore, katerih razlog je bil zelo razli\xc4\x8den: znanstveni, botani\xc4\x8dni, avanturisti\xc4\x8dni ali (velja za lokalno prebivalstvo) pre\xc5\xbeivetveni. V Sloveniji se je pojav za\xc4\x8del konec 19. stoletja z ustanovitvijo Slovenskega planinskega dru\xc5\xa1tva (SPD - 27.2.1893). Razvoj gorni\xc5\xa1tva je napredoval z izgradnjo planinskih ko\xc4\x8d in nadelavo poti. Mno\xc5\xbei\xc4\x8dno se je gorni\xc5\xa1tvo pojavilo po prvi svetovni vojni, ko so si ljudje za\xc5\xbeeleli ve\xc4\x8d svobode in dejavnosti v naravi. Danes je gorni\xc5\xa1tvo kar mno\xc5\xbei\xc4\x8dno gibanje in je raz\xc5\xa1irjeno \xc5\xa1irom po planetu Zemlja._NEWLINE_V Sloveniji, kjer je \xc4\x8dlanstvo v planinskih dru\xc5\xa1tvih \xc5\xa1tevilno, je gorni\xc5\xa1tvo skoraj \xc5\xbeivljenjski stil ljudi. Obiskovalce gora \xc5\xa1tejemo v milijonih._NEWLINE_Ve\xc4\x8dina zgodovinskih virov navaja, da se je alpinisti\xc4\x8dna zgodovina za\xc4\x8dela leta 1492 z vzponom Antonia de Ville na Mont Aiguille. Prvi pristop na Triglav je zabele\xc5\xbeen leta 1778, na Mont Blanc 1786, na Grossglockner pa 1800. Posebej v Alpah so ljudje stremeli k premagovanju samega sebe, pa tudi v znanstvene namene._NEWLINE_Zanimiv del zgodovine so tudi slikarske upodobitve gora (D\xc3\xbcrer, Compton, Karinger, Pernhart), pesnitve (Petrarka, Vodnik, Pre\xc5\xa1ern, \xc5\xbdupan\xc4\x8di\xc4\x8d), predvsem pa knjige planinskih pisateljev (Julius Kugy, Oscar Mayer,...).'